ኢትዮጵያና ኡጋንዳ አራት ስምምነቶችን ተፈራረሙ
ኢትዮጵያና ኡጋንዳ በመካከላቸው ያለውን የሁለትዮሽ ግንኙነት ለማሳደግ የሚያስችሉ አራት የተለያዩ ስምምነቶችን ተፈራረሙ።በኢትዮጵያ ለሶስት ቀናት ይፋዊ የስራ ጉብኝት ለማድረግ ዛሬ ረፋድ ላይ አዲስ አበባ የገቡት የኡጋንዳው ፕሬዝዳንት ዩቬሪ ካጉታ ሙሴቬኒ ከጠቅላይ ሚኒስትር ሃይለማሪያም ደሳለኝ ጋር በብሄራዊ ቤተ-መንግስት መክረዋል።ከተፈረሙት ስምምነቶች መካከል ከአዲስ አበባ-ካምፓላ ቀጥታ የባቡር መስመር ዝርጋታ ይገኝበታል።ሁለቱ ባለስልጣናት ከውይይታቸው በኋላ በጋራ በሰጡት ጋዜጣዊ መግለጫ የሁለቱ አገራት ግንኙነት ወደ ስትራቴጂካዊ አጋርነት ማደጉን ገልጸዋል።በተለይ ጠቅላይ ሚኒስትር ሃይለማርያም ደሳለኝ እንዳሉት ኢትዮጵያና ኡጋንዳ በሶማሊያ አሸባሪነትን በመዋጋት በተለይም አልሻባብን ለማጥፋት በአፍሪካ ህብረት የሶማሊያ ተልእኮ/አሚሶም/አማካኝነት የጀመሩት የጋራ ጥረት ተጠቃሽ መሆኑን አንስተዋል።አሁን በሶማሊያ ለተገኘው አንጻራዊ ሰላምና መረጋጋት ሁለቱ አገራት እያበረከቱት ያለው አስተዋጽኦ ተተኪ እንደሌለው ተናግረዋል።በደቡብ ሱዳን ዘላቂ ሰላም እንዲፈጠርና ተፋላሚ ወገኖች ወደ ድርድርና እርቅ እንዲመጡ ሁለቱ አገራት በጋራ የጀመሩት ጥረት ከፍተኛ መሆኑንም አብራርተዋል።ጠቅላይ ሚኒስትር ሃይለማሪያም ኢትዮጵያ በኬንያና በደቡብ ሱዳን በኩል ለኡጋንዳ የኤሌከትሪክ ሃይል ለማቅረብ እቅድ እንዳላትም በመግለጫቸው አንስተዋል።በሁለቱ አገራት መካከል የንግድና የምጣኔ ሃብት ግንኙነት ላይ ትልቅ እመርታ ለማምጣት ከአዲስ አበባ ካምፓላ የቀጥታ የባቡር ሃዲድ መስመር ለመዘርጋት በኢትዮጵያ በኩል እቅድ መኖሩንም ገልጸዋል።በዛሬው እለት በአገራቱ መካከል የተፈረሙት የመግባቢያ ስምምነቶች ንግድና በኢንቨስትመንትን ለማሳደግ የሚያስችሉ የተሻሉ አማራጮችን እንደሚፈጥሩም አስረድተዋል።የኡጋንዳው ፕሬዝዳንት ዮቬሪ ካጉታ ሙሰቬኒ በበኩላቸው አገራቸው ከኢትዮጵያ ጋር የፈረመቻቸውን ስምምነቶች በአፋጣኝ ተግባራዊ እንደምታደርግ አረጋግጠዋል።ኡጋንዳ ከሰላምና ጸጥታ ባሻገር ከኢትዮጵያ ጋር በንግድ፣ በኢንቨስትመንት፣በመሰረተ ልማት፣በቱሪዝም፣በባህልና በሌሎችም ዘርፎች የመተሰሳር ጽኑ ፍላጎት እንዳላትም ተናግረዋል።“የምስራቅ አፍሪካ ክፍለ አህጉር ለሽብር ተጋላጭ በመሆኑ ኡጋንዳና ኢትዮጵያ ከሌሎች የቀጣናው አገራት በተሻለ መልኩ የጸጥታና ወታደራዊ ትብብሮችን መሰርተዋል” ሲሉም ፕሬዝዳንቱ ገልጸዋል።የተፈረሙት ስምምነቶች አዲስ አባባና ካምፓላ መካከል የእህትማማችነት ስምምነት፣በትራንስፖርት፣በሃይልና በጤና ዘርፍ ለመተባበር የተደረጉ ናቸው።በፕሬዝዳንት ዩቬሪ ሙሴቬኒ በኢትዮጵያ በሚኖራቸው ቆይታ የብረታብረትና ኢንጅነሪንግ ኮርፖሬሽንን፣የግልገል ጊቤ ሶስት የሃይል ማመንጫ  እንዲሁም የአርባ ምንጭ ከተማን ይጎበኛሉ።እንደ ኢዜአ ዘገባ ኢትዮጵያና ኡጋንዳ በሶማሊያ ከተሰማራው የአፍሪካ ህብረት የሰላም ማስከበር ተልእኮ/አሚሶም/ውስጥ ወታደሮቻቸውን ካዘመቱ አገራት መካከል ግንባር ቀደም መሆናቸው ይታወቃል።